ΓΡΑΠΤΗ ΕΡΩΤΗΣΗ E-0732/99

υποβολή: Gerhard Schmid (PSE) προς την Επιτροπή

(29 Μαρτίου 1999)

Θέμα: Πυρηνικοί σταθμοί και το πρόβλημα του έτους 2000

1. Έλαβε κάποια μέτρα η Ευρωπαϊκή Επιτροπή προκειμένου να υποστηρίξει τις προσπάθειες των κρατών μελών για τη λύση του προβλήματος του 2000 στους σταθμούς παραγωγής πυρηνικής ενέργειας;

2. Υπάρχουν στο πλαίσιο της "πυρηνικής ασφάλειας" στα προγράμματα PHARE και TACIS στοιχεία για την στρατηγική της Ανατολικής Ευρώπης μπροστά στο πρόβλημα του έτους 2000 στα πυρηνικά εργοστάσια; Εάν ναι, ποιά συμπεράσματα μπορούν να συναχθούν;

Απάντηση της κας Bjerregaard εξ ονόματος της Επιτροπής

(6 Μαΐου 1999)

1. λα τα κράτη μέλη στα οποία λειτουργούν πυρηνικές μονάδες ηλεκτροπαραγωγής (ΠΜΗ) έχουν καταρτίσει σχέδια αντιμετώπισης του προβλήματος του ιού του έτους 2000 (Y2K). Οι κανονιστικές αρχές εξετάζουν τα σχέδια αυτά και παρακολουθούν την εκτέλεσή τους. Οι περισσότεροι φορείς εκμετάλλευσης ΠΜΗ δηλώνουν ότι θα είναι έτοιμοι να αντιμετωπίσουν τον Υ2Κ τον Ιούνιο του 1999. Η Επιτροπή βρίσκεται σε επαφή με βιομηχανικούς ομίλους που δραστηριοποιούνται στον τομέα αυτόν, προκειμένου να ενημερώνεται για τις δραστηριότητές τους. χει προβλέψει την συζήτηση του θέματος του Υ2Κ με τους κανονιστικούς φορείς των κρατών μελών σε αρμόδιες ομάδες εργασίας, και, κατάυτόν τον τρόπο, προάγει την βέλτιστη κανονιστική τακτική. Δεν υπάρχει ορατή ανάγκη έντασης των δραστηριοτήτων της Επιτροπής όσον αφορά την συμμόρφωση των πυρηνικών εγκαταστάσεων των κρατών μελών σε σχέση με τον Υ2Κ, δεδομένου ότι αυτές ήδη αντιμετωπίζουν το ζήτημα.

2. Σύμφωνα με τις διαθέσιμες πληροφορίες, οι χώρες της Κεντρικής και Ανατολικής Ευρώπης, καθώς και τα νέα Ανεξάρτητα Κράτη, λαμβάνουν κατάλληλα μέτρα. Φαίνεται ωστόσο ότι το επίπεδο ευαισθητοποίησης και δραστηριοποίησης δεν είναι παντού το ίδιο. Η Παγκόσμια ένωση φορέων εκμετάλλευσης πυρηνικών μονάδων (World association of nuclear operators -WANO) θεωρεί δύσκολο να αποφανθεί για το πού έχουν ληφθεί κατάλληλα μέτρα, πλην της δημοκρατίας της Τσεχίας, της Σλοβακίας και της Ουγγαρίας. Η WANO προτρέπει τα πλέον πεπειραμένα από τα δυτικά μέλη του να αποστείλουν εμπειρογνώμονες σε πυρηνικές μονάδες ηλεκτροπαραγωγής της ανατολικής Ευρώπης.

Ο Διεθνής Οργανισμός Ατομικής Ενεργείας (ΔΟΑΕ) προτίθεται να οργανώσει μια αξιολόγηση της κατάστασης, κατά τη διάρκεια των προσεχών τριών ή τεσσάρων μηνών. Οι ομάδες αξιολόγησης αναμένεται να υποβάλουν εκθέσεις τον Μάιο ή τον Ιούνιο του 1999, οπότε και θα αναδυθεί μία σαφέστερη εικόνα των αναγκών. Λόγω του "σφιχτού" χρονοδιαγράμματος και της απουσίας εντολής, για την Κοινότητα, όσον αφορά την ανάληψη πρωτοβουλίας, η Επιτροπή θα επικεντρώσει τις κύριες προσπάθειές της στην στήριξη του έργου του ΔΟΑΕ. Η Επιτροπή θα αξιοποιήσει κατά τον καλύτερο δυνατό τρόπο το πρόγραμμα επιτόπιας αρωγής TACIS με τους κοινοτικούς φορείς εκμετάλλευσης πυρηνικών μονάδων, το οποίο θα ενσωματωθεί πλήρως στο πρόγραμμα του ΔΟΑΕ. Διεξάγονται συζητήσεις με τον ΔΟΑΕ για τις πρακτικές πτυχές της κοινοτικής αρωγής. Πέραν της στηρίξεως των ομάδων αξιολόγησης του ΔΟΑΕ, η Επιτροπή θα εξετάσει το ζήτημα του προσδιορισμού των πόρων που είναι δυνατόν να χρησιμοποιηθούν για την κάλυψη των αναγκών που θα εντοπίσουν οι εν λόγω ομάδες.

Στο πλαίσιο του προγράμματος επιτόπιας αρωγής του TACIS, έχει ήδη δραστηριοποιηθεί ένας αντισυμβαλλόμενος (στην πυρηνική μονάδα ηλεκτροπαραγωγής του Λένινγκραντ). Αιτήσει της Επιτροπής, το ζήτημα εξετάστηκε στην τελευταία συνεδρίαση επιτόπιας αρωγής που οργάνωσε η WANO, τον Νοέμβριο του 1998. Τον Δεκέμβριο του 1998, η Επιτροπή ζήτησε από τους αντισυμβαλλόμενους επιτόπιας αρωγής του TACIS να εξασφαλίσουν την -όσον αφορά τον ιό Υ2Κ- συμμόρφωση του εξοπλισμού που παραδίδεται στο πλαίσιο κοινοτικών προγραμμάτων. Στις αρχές του 1999, η Επιτροπή εγκαινίασε νέα έρευνα με όλους τους κοινοτικούς φορείς που συμμετέχουν στο πρόγραμμα επιτόπιας αρωγής, ώστε να αυξηθεί η ευαισθητοποίηση. Οι πλέον πρόσφατες συμβάσεις επιτόπιας αρωγής περιλαμβάνουν διάταξη για την αντιμετώπιση του ζητήματος στις συγκεκριμένες μονάδες.

Η Επιτροπή προήγαγε επίσης την ευαισθητοποίηση των κανονιστικών πυρηνικών αρχών της ανατολικής Ευρώπης, μέσω συζητήσεων στο πλαίσιο της συντονιστικής ομάδας και εξετάζει αιτήσεις για αρωγή από τους κανονιστικούς φορείς της Σλοβακίας και της Βουλγαρίας.

Η Επιτροπή προτίθεται να θέσει στο ζήτημα στο επικείμενο Ευρωπαϊκό Συμβούλιο της Κολωνίας.